S-598/2023

Mál þetta, sem þingfest var og dómtekið fimmtudaginn 30. nóvember sl., er höfðað með ákæru lögreglustjórans á Suðurlandi þann 2. nóvember sl., á hendur G-kvk-þgf S-kvk-þgf, [...]

I. fyrir umferðarlagabrot

með því að hafa, föstudaginn 9. júní 2023, ekið bifreiðinni [...]austur Eyraveg við Engjaveg á Selfossi, svipt ökurétti og undir áhrifum áfengis (vínandamagn í blóði 2,94 ‰).

(318-2023-7513)

Telst brot ákærðu varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77/2019, sbr. 1. mgr.95. gr. sömu laga.

II. fyrir umferðarlagabrot

með því að hafa, þriðjudaginn 29. ágúst 2023, ekið bifreiðinni [...] á bifreiðastæði við Vínbúðina við Larsenstræti á Selfossi, svipt ökurétti og undir áhrifum áfengis

(vínandamagn í blóði 2,48 ‰).

(318-2023-12836)

Telst brot ákærðu varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77/2019, sbr. 1. mgr. 95. gr. sömu laga.

III. fyrir umferðarlagabrot

með því að hafa, laugardaginn 16. september 2023, ekið bifreiðinni [...] um Norðurhóla og að Akurhólum 4 á Selfossi, svipt ökurétti og undir áhrifum áfengis

(vínandamagn í blóði 2,81 ‰).

(318-2023-13785)

Telst brot ákærðu varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77/2019, sbr. 1. mgr. 95. gr. sömu laga.

Þess er krafist að ákærða verði dæmd til refsingar, til að sæta sviptingu ökuréttar frá greiðslu alls sakarkostnaðar. Þá er þess einnig krafist að bifreiðin [...], sem haldlögð var af lögreglu í kjölfar afskipta sem frá er greint í III. kafla ákæru, verði gerð upptæk til ríkissjóðs með vísan til 1. og 2. mgr. 108. gr. umferðarlaga nr. 77/2019.

Ákærða mætti ekki við þingfestingu málsins þrátt fyrir lögmæta birtingu ákæru þann 21. nóvember sl., ásamt fyrirkalli þar sem þess var getið að málið kynni að verða dæmt að ákærðu fjarstaddri. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærða hefur gerst sek um þá háttsemi sem hennier gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar. Samkvæmt framlögðu sakavottorði hefur ákærða sex sinnum áður sætt refsingu. Þann 17. febrúar 2021 var ákærðu gerð sekt vegna ölvunaraksturs og hún svipt ökurétti tímabundið. Þann 22. mars 2021 var ákærðu gerð sekt vegna ölvunaraksturs og hún svipt ökurétti tímabundið. Þá var ákærðu þann 28. apríl sama ár gerð sekt vegna ölvunaraksturs og hún enn svipt ökurétti tímabundið. Þann 10. janúar 2023 lauk ákærð a tveimur málum hjá lögreglu með sátt, þar sem henni var gerð sekt í öðru málinu meðal annars gerð sekt vegna aksturs svipt ökurétti og í hinu málinu vegna ölvunaraksturs sem og aksturs svipt ökurétti og hún enn svipt ökurétti tímabundið. Loks var ákærðu þann 4. apríl 2023 dæmdur hegningarauki, meðal annars vegna ölvunaraksturs og aksturs svipt ökurétti. Rétt er að geta þess að í öll framangreind skipti varðaði ölvunarakstur ákærðu við 3. mgr. 49. gr. umferðarlaga nr. 77/2019. Ákærða er nú fundinn sek um ölvunarakstur og telst það brot hennar nú, að virtum hegningaraukasjónarmiðum, ítrekað öðru sinni. Þá telst ákærðu nú í annað sinn gerð refsing vegna aksturs svipt ökurétti.

Refsing ákærðu er hæfilega ákveðin fangelsi í 6 0 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940, skal ákærða jafnframt greiða 600.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 3 2 daga.

Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að svipta ákærðu ökurétti ævilangt. Eru því ekki efni til að ákveða upphafstíma sviptingarinnar. Með vísan til 235. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 164.753 kr.

Líkt og að framan greinir hefur ákærða fimmsinnum á síðustu þremur árum fyrir atburði þá er lýst er í ákæru verið fundin sek um brot gegn 3. mgr. 49. gr. umferðarlaga nr. 77/2019 og hún jafnframt í fjögur skipti verið svipt ökurétti vegna þeirra. Þó að sakavottorð ákærðu beri með sér að í sumum tilvikum hafi ákærðu verið gerður hegningarauki við fyrri refsiákvarðanir, er ljóst að brot ákærðu nú er ítrekað öðru sinni og því fallist á að skilyrði 2. mgr. 108. gr. umferðarlaga nr. 77/2019, séu uppfyllt í máli þessu, enda er ákærða samkvæmt gögnum málsins skráður eigandi umrædds ökutækis. Með vísan til þessa er fallist á kröfu ákæruvaldsins um upptöku framangreinds ökutæki slíkt og greinir í dómsorði.

S-kvk-nf I-kvk-nf, löglærður aðstoðarmaður dómara, kveður upp dóm þennan.

DÓMSORÐ:

Ákærða, sæti fangelsi í 60 daga.

Ákærða greiði jafnframt 600.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 32 daga.

Ákærða er svipt ökurétti ævilangt.

Ákærða greiði allan sakarkostnað, 164.753 krónur.

Gerð er upptæk til ríkisjóðs bifreiðin [...].

S-kvk-nf I-kvk-nf.